Preuzeto sa www.pravno-informacioni-sistem.rs

Na osnovu člana 23. tačka 5) Zakona o Nacionalnom okviru kvalifikacija Republike Srbije („Službeni glasnik RS”, br. 27/18, 6/20 i 129/21 – dr. zakon), člana 17. stav 1. i člana 24. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 72/12, 74/12 – ispravka US, 7/14 – US, 44/14 i 30/18 – dr. zakon),

Ministar prosvete nauke i tehnološkog razvoja donosi

**PRAVILNIK**

**o standardima za samovrednovanje i spoljašnje vrednovanje kvaliteta rada javno priznatog organizatora aktivnosti obrazovanja odraslih**

"Službeni glasnik RS", broj 27 od 25. februara 2022.

**Uvodna odredba**

Član 1.

Ovim pravilnikom utvrđuju se standardi za samovrednovanje i spoljašnje vrednovanje kvaliteta rada javno priznatih organizatora aktivnosti obrazovanja odraslih (u daljem tekstu: JPOA) za aktivnosti obuka neformalnog obrazovanja odraslih i priznavanja prethodnog učenja.

Standardi za samovrednovanje i spoljašnje vrednovanje kvaliteta rada JPOA odštampani su u Prilogu 1. ovog pravilnika i čine njegov sastavni deo.

**Pojam samovrednovanja JPOA**

Član 2.

Samovrednovanje kvaliteta rada JPOA (u daljem tekstu: samovrednovanje) je proces kojim JPOA ocenjuje ostvarenost indikatora za standarde iz sledećih oblasti kvaliteta:

1) upravljanje sistemom kvaliteta na nivou JPOA;

2) program i proces učenja i postignuća polaznika/kandidata;

3) podrška polaznicima/kandidatima u karijernom i ličnom razvoju.

**Nosioci i plan samovrednovanja**

Član 3.

U samovrednovanju JPOA učestvuju sva zaposlena i na drugi način angažovana lica kod JPOA, poslodavci kod kojih se obavlja praktičan rad i polaznici/kandidati.

Ovlašćeno lice kod JPOA imenuje Tim za samovrednovanje.

Tim za samovrednovanje obezbeđuje uslove za sprovođenje samovrednovanja, organizuje i sprovodi samovrednovanje.

Tim za samovrednovanje pravi godišnji plan samovrednovanja u kojem se utvrđuju način i dinamika praćenja indikatora iz standarda za samovrednovanje.

**Način vršenja samovrednovanja**

Član 4.

Samovrednovanje se vrši putem analize dokaza (prethodnih izveštaja o samovrednovanju i spoljašnjem vrednovanju, evidencija o programu, kadru, polaznicima i kandidatima, javnim ispravama, i sl.) kojom se utvrđuje ostvarenost indikatora standarda za svaku oblast kvaliteta, u skladu sa standardima iz Priloga 1. ovog pravilnika.

**Izveštaj o samovrednovanju**

Član 5.

Nakon izvršenog samovrednovanja, Tim za samovrednovanje sačinjava Izveštaj o samovrednovanju, koji sadrži opis i samoprocenu ostvarenosti indikatora standarda za svaku oblast kvaliteta zajedno sa listom dokaza na osnovu kojih je izvršena samoprocena za svaki odobreni program, predlog mera za unapređivanje kvaliteta rada i načine praćenja ostvarivanja predloženih mera i dostavlja ga odgovornom licu JPOA.

Izveštaj o samovrednovanju, odgovorno lice dostavlja Agenciji za kvalifikacije (u daljem tekstu: Agencija).

Izveštaj o samovrednovanju osnovne i srednje škole koja je JPOA, Tim za samovrednovanje dostavlja nastavničkom veću, organu upravljanja i Agenciji.

**Pojam spoljašnjeg vrednovanja kvaliteta rada JPOA**

Član 6.

Spoljašnje vrednovanje kvaliteta rada JPOA (u daljem tekstu: spoljašnje vrednovanje) je proces u kojem Agencija procenjuje kvalitet rada JPOA u cilju osiguranja kvaliteta realizacije aktivnosti obrazovanja odraslih, u skladu sa standardima iz Priloga 1. ovog pravilnika.

**Nosioci i plan spoljašnjeg vrednovanja**

Član 7.

Za vršenje spoljašnjeg vrednovanja Agencija, u skladu sa zakonom, obrazuje Tim za spoljašnje vrednovanje u skladu sa članom 15a Zakona o Nacionalnom okviru kvalifikacija Republike Srbije.

**Vrednovanje ostvarenosti standarda**

Član 8.

Ostvarenosti standarda vrednuje se na skali 1 do 4, pri čemu 4 označava da je indikator prisutan u potpunosti, 3 da je indikator prisutan u većoj meri, 2 da je indikator prisutan u manjoj meri i 1 označava da indikator nije prisutan.

Ostvarenost standarda predstavlja meru ostvarenosti indikatora utvrđenih standardima iz Priloga 1. ovog pravilnika. Nivo ostvarenosti standarda se izražava kao aritmetička sredina mere prisutnosti svih indikatora u okviru istog standarda.

Nivo 4 označava da je u potpunosti ostvaren standard i predstavlja vrednost aritmetičke sredine mere prisutnosti indikatora od 3,51 i 4,00.

Nivo 3 označava da je standard ostvaren u većoj meri i predstavlja vrednost aritmetičke sredine mere prisutnosti indikatora od 2,51 do 3,50.

Nivo 2 označava da je standard ostvaren u manjoj meri i predstavlja vrednost aritmetičke sredine mere prisutnosti indikatora od 1,51 do 2,50.

Nivo 1 označava da standard nije ostvaren i predstavlja vrednost aritmetičke sredine mere prisutnosti indikatora od 1,00 do 1,50.

Ako najmanje jedan indikator u okviru standarda 1.2 i 2.1 ima nivo 1 ostvarenosti, Tim za spoljašnje vrednovanje o tome obaveštava prosvetnu inspekciju.

Standardi koji nisu primenjivi na program JPOA, ne ocenjuju se.

Svaki član Tima za spoljašnje vrednovanje ocenjuje ostvarenost standarda.

**Izveštaj o spoljašnjem vrednovanju**

Član 9.

Na osnovu vrednovanja ostvarenosti standarda, Tim za spoljašnje vrednovanje izrađuje Izveštaj o sprovedenom spoljašnjem vrednovanju koji sadrži analizu i ocenu ostvarenost standarda, nedostatke i predloge mera za poboljšanje kvaliteta rada i dostavlja ga JPOA.

**Završna odredba**

Član 10.

Ovaj pravilnik stupa na snagu osmog dana od dana objavljivanja u „Službenom glasniku Republike Srbije”.

 Broj 110-00-00240/2021-18

 U Beogradu, 21. februara 2022. godine

 Ministar,

 Branko Ružić, s.r.

 PRILOG 1.

STANDARDI ZA SAMOVREDNOVANjE I SPOLjAŠNjE VREDNOVANjE KVALITETA RADA JPOA

|  |
| --- |
| **OBLAST KVALITETA****1. UPRAVLjANjE SISTEMOM KVALITETA NA NIVOU JPOA** |
| **Standard** | **Opis indikatora** | **Izvor provere indikatora** |
| **1.1** JPOA kontinuirano unapređuje kvalitet aktivnosti obrazovanja odraslih | – JPOA je uspostavio interni sistem kvaliteta u koji su integrisani standardi za samovrednovanje;– Unapređen je kvalitet aktivnosti obrazovanja odraslih na osnovu prikupljenih podataka i nalaza procesa samovrednovanja. | – Akt organizacije o upravljanju sistemom kvaliteta (misija, vizija, upravljački postupci i instrumenti, organizacija i sl.);– Prethodni izveštaji o samovrednovanju;– Izveštaj o spoljašnjem vrednovanju kvaliteta rada JPOA;– Dokazi da je formiran tim za samovrednovanje;– Godišnji plan samovrednovanja;– Izveštaj o realizovanim aktivnostima usmerenim na unapređivanje kvaliteta obrazovnog rada sa odraslima i rada JPOA;– Plan kontinuiranog praćenja kvaliteta programa obrazovanja odraslih;– Izjave saradnika o sprovedenim aktivnostima;– Numerički podaci/pokazatelji (npr. postignuća polaznika i sl.);– Tekstovi, zapisnici o sprovedenim aktivnostima;– Sprovedene analize. |
| **1.2** JPOA sprovodi aktivnost obrazovanja odraslih u najboljem interesu polaznika | – Andragoška dokumentacija se ažurno vodi;– Isprave se izdaju u skladu sa propisima;– Razvijeni su mehanizmi za očuvanje integriteta, prevenciju i sankcionisanje svih oblika neetičnog ponašanja. | – Matična knjiga;– Dnevnik ostvarivanja programa (evidencija o: ostvarivanju programa, uspehu kandidata, odnosno polaznika, izdatim javnim ispravama, uverenjima i potvrdama);– Evidencija o ispitu;– Podaci o polaznicima/ kandidatima programa uneti u Registar dece, učenika, odraslih i studenata (JISP);– Evidencija o licima angažovanim u obrazovanju odraslih;– Dosijei zaposlenih;– Evidencija o programima za razvoj andragoških kompetencija;– Prilagođeni programi obuke/Instrumenti za PPU;– Etički kodeks;– Evidencija o vođenim postupcima za neetično ponašanje. |
| **1.3** JPOA redovno informiše javnost i kontinuirano unapređuje socijalno partnerstvo u oblasti obrazovanja odraslih | – Objavljene su informacije o akreditovanim programima/aktivnostima obrazovanja odraslih, te aktivno promovisana uloga i važnost obrazovanja odraslih;– Objavljeni su Izveštaji o samovrednovanju i spoljašnjem vrednovanju kvaliteta rada JPOA na zvaničnoj internet stranici JPOA;– Ostvarena je saradnja sarelevantnim socijalnim partnerima prilikomkreiranja ponude obuka, izrade programa i realizacije obuke, te praćenja kvaliteta i efekata obuka;− Pravi jasnu razliku u obaveštavanju javnosti i promovisanju između odobrenih i neodobrenih programa koje realizuje. | – Objave na zvaničnoj internet stranici JPOA, društvenim mrežama, sredstvima javnog informisanja;– Foto i video zapisi;– Dokazi o učešću na javnim skupovima i promociji obrazovanja odraslih;– Izveštaji;– Uvidi i izjave trenera;– Sprovedene analize;– Fotokopije dokumenata;– Tekstovi, zapisnici o sprovedenim aktivnostima. |
| **OBLAST KVALITETA****2. PROGRAM I PROCES UČENjA I POSTIGNUĆA POLAZNIKA/KANDIDATA** |
| **Стандард** | **Опис индикатора** | **Извор провере индикатора** |
| **2.1** JPOA sprovodi aktivnosti obrazovanja odraslih korišćenjem adekvatnih ljudskih i materijalnih resursa | – Aktivnosti obrazovanja odraslih ostvaruje kompetentan kadar koji osigurava dostizanje planiranih ishoda učenja;– Aktivnosti obrazovanja odraslih sprovode se u prostoru i sa opremom i nastavnim sredstvima odgovarajućim za dostizanje planiranih ishoda učenja. | – Podaci iz podregistra JPOA o izvođačima programa;– Ugovor o zaposlenju/radnom angažovanju;– Dokaz o stečenim andragoškim kompetencijama kadra;– Biografije izvođača programa obrazovanja odraslih;– Dokazi o kvalifikacijama i radnom iskustvu kadra;– Dokaz o uključivanju instruktora za praktičan rad zaposlenog kod poslodavca u proces obučavanja;– Dokaz o vlasništvu ili Ugovor o zakupu;– Ugovor sa poslodavcem (ukoliko se praktičan rad obuke realizuje kod poslodavca);– Lista opreme i nastavnih sredstava;– Fotografije, video zapis. |
| **2.2** JPOA obezbeđuje individualizaciju procesa obučavanja | – Uspostavljen je sistem inicijalne procene znanja i veština pojedinca;– U toku sprovođenja obuke vrši se po potrebi individualno– prilagođavanje njene realizacije | – Tekstovi, zapisnici o sprovedenim aktivnostima;– Izjave saradnika o sprovedenim aktivnostima;– Izjave polaznika;– Uvidi i izjave predavača i instruktora;– Sprovedene analize;– Andragoška dokumentacija. |
| **2.3** JPOA organizuje završni ispit koji je zasnovan na konceptu ishoda učenja  | – Zadaci za proveru znanja i radni zadaci na završnom ispitu korespondiraju sa projektovanim ishodima obuke.– Organizacija i ocenjivanje na ispitu omogućavaju objektivnu procenu dostignutosti ishoda. | – Izveštaji (naročito sa završnog ispita u odnosu na ishode obuke);– Uvidi i izjave članova komisije (od kojih bi jedan trebalo da bude izvan JPOA);– Dokazi koji upućuju na zaključak da su projektovani ishodi i provereni i ispunjeni na završnom ispitu. |
| **2.4** JPOA organizuje praktičan rad u realnom radnom okruženju kod poslodavca (ukoliko je primenjivo) | – Praktičan rad u realnom radnom okruženju kod poslodavca doprinosi ostvarivanju ishoda učenja definisanih programom obuke. | – Ugovor sa poslodavcem;– Ishodi učenja i sadržaj dela programa koji se kroz praktičan rad obavlja kod poslodavca (ako se program realizuje kod poslodavca)– Andragoška dokumentacija;– Izjave instruktora i polaznika. |
| **OBLAST KVALITETA****3. PODRŠKA POLAZNICIMA/ KANDIDATIMA U KARIJERNOM I LIČNOM RAZVOJU** |
| **Standard** | **Opis indikatora** | **Izvor provere indikatora** |
| **3.1** JPOA ima odgovarajući sistem podrške koji je prilagođen potrebama različitih kategorija polaznika/kandidata i koji podstiče uključivanje polaznika/kandidata iz ranjivih grupa | – Uspostavljen je sistem pružanja podrške polazniku/kandidatu pre, za vreme i nakon završetka programa obuke/PPU;– Uspostavljen je sistem praćenja zadovoljstva polaznika/ kandidata. | – Zapisnici o sprovedenim aktivnostima;– Izjave saradnika o sprovedenim aktivnostima;– Numerički podaci/pokazatelji;– Izjave polaznika/kandidata;– Izveštaji;– Uvidi i izjave predavača/ instruktora;– Sprovedene analize o aktivnostima pružanja podrške i praćenja zadovoljstva polaznika;– Podaci o osipanju polaznika. |
| **3.2.** JPOA prikuplja podatke o karijernom kretanju polaznika nakon obuke | – Uspostavljen je sistem praćenja položaja polaznika/ kandidata po završetku programa na tržištu rada, kvaliteta i relevantnosti stečenih kompetencija i efekata na dalji karijerni razvoj. | – Numerički podaci/pokazatelji;– Izjave polaznika/kandidata;– Izveštaji;– Uvidi i izjave predavača/ instruktora;– Sprovedene analize. |